Predkladacia správa

Na pozvanie predsedu vlády Španielskeho kráľovstva Jose Luisa Rodrigueza Zapatera a predsedu vlády Spojeného kráľovstva Veľkej Británie a Severného Írska Tonyho Blaira (predsedníckej krajiny EÚ) sa predseda vlády Slovenskej republiky Mikuláš Dzurinda zúčastní v dňoch 27.-28. novembra 2005 v Barcelone Konferencie predsedov vlád členských krajín Euro-stredomorského partnerstva EUROMED pri príležitosti 10. výročia podpisu Barcelonskej deklarácie. 

	Konferencie Euro-stredomorského partnerstva EUROMED sa konajú počas každého predsedníctva vo formáte neformálnych ministerských schôdzok a raz za 18 mesiacov ako riadna konferencia.
Členskými štátmi EUROMED sú 25 ČK EÚ a 10 partnerských krajín oblasti Stredozemného mora (Maroko, Alžírsko, Tunisko, Egypt, Izrael, Jordánsko, Sýria, Libanon, Turecko a Palestína).

	Cieľom konferencie je zhodnotenie 10-ročnej existencie Barcelonského procesu EUROMED a vytýčenie cieľov na nasledujúce obdobie. Konferencia prijme Deklaráciu k 10. výročiu podpisu Barcelonskej deklarácie, 5-ročný pracovný program Euromed-u a Spoločný postup Euromed-u v boji proti terorizmu.

Svoju účasť na summite na úrovni predsedov vlád indikovala prevažná väčšina krajín.